Kommissionens afgørelse

af 9. juli 2002

om afslutning af undersøgelsesprocedurerne vedrørende handelshindringer som defineret i Rådets forordning (EF) nr. 3286/94 bestående af Amerikas Forenede Staters (USA) handelspraksis i forbindelse med importen af tilberedt sennep

(2002/604/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3286/94 af 22. december 1994 (i det følgende benævnt "forordningen") om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi(1), ændret ved forordning (EF) nr. 356/95(2), særlig artikel 11, stk. 1,

efter høring af det rådgivende udvalg, og

ud fra følgende betragtninger:

A. PROCEDUREMÆSSIG BAGGRUND

(1) Den 7. juni 2001 indgav Fédération des Industries Condimentaires ("FICF") en klage i henhold til artikel 4 i forordningen.

(2) FICF hævdede, at Fællesskabets eksport af tilberedt sennep til USA blev hæmmet af en handelshindring som omhandlet i artikel 2, stk. 1, i forordningen.

(3) Den påståede handelshindring er USA's beslutning om at anvende suspension af handelsindrømmelser på tilberedt sennep som følge af hormonsagen, udelukkende ved import af varer med oprindelse i visse medlemsstater (Det Forenede Kongerige er ikke omfattet).

(4) Kommissionen fastslog efter høring af det rådgivende udvalg, der var nedsat ved forordningen, at klagen indeholdt tilstrækkelige beviser til at begrunde indledningen af en undersøgelsesprocedure. Der blev derfor indledt en undersøgelsesprocedure den 1. august 2001(3).

B. RESULTATERNE AF UNDERSØGELSEN

(5) I artikel 1 i forordningen hedder det, at "I denne forordning fastsættes fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler [...] der [...] har til formål: a) [...]; b) at imødegå handelshindringer, der indvirker på markedet i et tredjeland, med henblik på at eliminere deraf følgende negative handelsmæssige virkninger". Endvidere hedder det i artikel 4, stk. 1, i forordningen, at virksomheder i Fællesskabet, som anser sig for at "have været udsat for negative handelsmæssige virkninger som følge af handelshindringer, der har en virkning på markedet i et tredjeland", kan indgive skriftlig klage.

(6) Undersøgelsesproceduren førte til den konklusion, at de påståede negative handelsvirkninger tilsyneladende ikke stammer fra den i klagen nævnte handelshindring, dvs. USA's praksis med at anvende tilbagetrækning af indrømmelser selektivt over for nogle, men ikke alle medlemsstater ("selective sanctioning"). Undersøgelsen gav ikke bevis for, at klageren ville få større muligheder for at eksportere tilberedt sennep til markedet i USA, hvis suspensionen af indrømmelser også gjaldt for Det Forenede Kongerige. Derfor kan der ikke tilskrives andre negative handelsmæssige virkninger som defineret i forordningen af den handelshindring, der er nævnt af klageren, end de handelsmæssige virkninger af den suspension af indrømmelser, der er tilladt, og som USA retmæssigt anvender i henhold til WTO-aftalen. Undersøgelsesproceduren har således i overensstemmelse med artikel 11 vist, at der ikke kræves noget særligt indgreb mod den angivelige handelshindring i henhold til forordningen for at beskytte Fællesskabets interesse.

C. KONKLUSIONER OG HENSTILLINGER

(7) Undersøgelsesproceduren gav ikke tilstrækkelige beviser for, at der i henhold til forordningen kræves et særligt indgreb til beskyttelse af Fællesskabets interesse mod de negative handelsmæssige virkninger af den angivelige handelshindring. Undersøgelsesproceduren bør derfor afsluttes.

(8) De i denne afgørelse fastsatte foranstaltninger er i overensstemmelse med udtalelse fra det rådgivende udvalg, der er nedsat ved forordningen -

TRUFFET FØLGENDE AFGØRELSE:

Eneste artikel

Den undersøgelsesprocedure vedrørende handelshindringer som defineret i forordningen bestående af Amerikas Forenede Staters handelspraksis i forbindelse med importen af tilberedt sennep, der indledtes den 1. august 2001, afsluttes.

Udfærdiget i Bruxelles, den 9. juli 2002.

På Kommissionens vegne

Pascal Lamy

Medlem af Kommissionen

(1) EFT L 349 af 31.12.1994, s. 71.

(2) EFT L 41 af 23.2.1995, s. 3.

(3) EFT C 215 af 1.8.2001, s. 2.